
הצעת חוק ההוצאה לפועל (תיקון מס' 34), התשע"א-2011 – 
הכנה לקריאה שנייה ושלישית
היו"ר דוד רותם:

בוקר טוב, אני מתכבד לפתוח את הישיבה. על סדר היום: הצעת חוק ההוצאה לפועל (תיקון מס' 34).


יש שני דברים שאני מבין שאני צריך לעשות לכם מהר, ואעשה אותם קודם כל כהוראת שעה; האחד זה הנושא של המסלול המקוצר, שאתם רוצים הארכה לעוד שנה.

ענת הר-אבן:

כן, בשלב הזה.

היו"ר דוד רותם:

מה עמדת לשכת עורכי הדין?

ליאור שפירא:

הסכמה מוחלטת.

היו"ר דוד רותם:

יש מישהו שמתנגד לעניין?

יעל קסטן-רבסקי:

אנחנו, כמובן, מברכים, ומבחינתנו, היינו רוצים גם את ההגדלה, ועמדנו ידועה בעניין הזה, אבל בכל מקרה, ההארכה – אנחנו מברכים.

ענת הר-אבן:
אנחנו ביקשנו להפוך את המסלול לקבוע, אבל בגלל הידיינויות שיש לנו עם לשכת עורכי הדין על המתווה של המסלול המקוצר, בהסכמה, כפי שליאור הציג, אנחנו מבקשים להאריך בשנה, ובמהלכה נגבש תזכיר חוק והצעת חוק, שנוכל להביא אותם בצורה יותר מוגמרת לשולחן הוועדה.

היו"ר דוד רותם:

מתי נגמרת השנה?

דוד מדיוני:

1 באוגוסט.

ענת הר-אבן:

הנוסח צריך להיות, בסעיף 20א – במקום המילים "ועד יום א' באב התשע"א, 1 באוגוסט 2011", יבוא: "ועד יום י"ג באב התשע"ב, 1 באוגוסט 2012".

היו"ר דוד רותם:

למה שאאריך את זה עד 1 באוגוסט, כאשר הכנסת בפגרה, עורכי הדין בפגרה, ואז אצטרך לעשות שוב הוראת שעה? מתי נגמרת הפגרה?

ליאור שפירא:

5 בספטמבר.

היו"ר דוד רותם:

זה יוארך עד 15 בספטמבר.

דורית ואג:

אבל אז אין כנסת.

היו"ר דוד רותם:

וב-1 בכנסת יש כנסת?

דורית ואג:

אם מביאים את זה שבועיים, שלושה, חודש קודם, יש לך זמן.

היו"ר דוד רותם:

אני רוצה את זה עד 15 בספטמבר, כדי שעורכי הדין יוכלו לחזור מהפגרה שלהם ומחופש. 


אם תרצו להאריך את זה בשנה הבאה שוב בהוראת שעה- - -

ענת הר-אבן:

נרצה להפוך את זה לקבוע.

היו"ר דוד רותם:

שיהיה לכם ברור: ב-15 בספטמבר לא ידונו בזה, ואי-אפשר יהיה להניח את זה על שולחן הכנסת.

ענת הר-אבן:

אולי נקבע מועד יותר מאוחר?

היו"ר דוד רותם:

לא, הם אומרים לי לקבוע יותר מוקדם כדי להכריח אתכם להביא את זה בזמן, שהרי אנחנו יודעים שתמיד אתם מגיעים בדקה ה-94.

דורית ואג:

זה חייב לבוא עד 30 ביוני 2012, גג.

היו"ר דוד רותם:

אחרת לא תוכלו להניח את זה.

דנה נויפלד:

נשתדל להביא את זה בהקדם האפשרי.

היו"ר דוד רותם:

15 בספטמבר זה יוצא שבת, אז 16 בספטמבר.


היה עוד דבר שרציתם.

 נועה ברודסקי:

בנושא כרטיסי חיוב שמונפקים על-ידי הביטוח הלאומי.

היו"ר דוד רותם:

זה חשוב מאוד.

דנה נויפלד:

נמצא פה היועץ המשפטי של המוסד לביטוח לאומי, ותכף הוא ייתן השלמות למה שאני אומרת, אבל באופן כללי, היום חוק ההוצאה לפועל קובע אפשרות לרשם להטיל הגבלות על חייבים בהוצאה לפועל, ואחד מהם זה הגבלת כרטיס חיוב. כרטיס חיוב, ההגדרה שלו על-פי חוק כרטיסי חיוב היא הגדרה מאוד רחבה, ותופסת בתוכה גם כרטיסי תשלום מהסוג שהמוסד לביטוח לאומי מתכוון להנפיק בשביל להעביר גמלאות וגם קצבאות, לזכאים לפי חוק הביטוח הלאומי. כשעשינו את החקיקה בתיקון 29 לא היתה כוונה לתפוס בקרב ההגדרה גם את אותם כרטיסי תשלום, שיש עליהם קצבאות וגמלאות שממילא לא ניתן לעקלם, לכן אנחנו מבקשים להבהיר באופן חד-משמעי- - -

היו"ר דוד רותם:

אני מבין. מה הניסוח שאתם מציעים?

דנה נויפלד:

אנחנו עוד לא יודעים איזה סעיף זה יהיה – את זה נפתור בנסחות, אם זה בסדר.

היו"ר דוד רותם:

אתם מוכרחים להגיד לי באיזה סעיף זה יהיה; אתם רוצים שאפצל את זה ואאשר את זה לקריאה שנייה ושלישית.

דנה נויפלד:

זה יהיה אחרי סעיף 66א - או זה ישולב ב-66א או נפתח שם סעיף חדש: "הגבלה לפי סעיף 66א(4), או לפי סעיף 69ד(א)(3)", שזה הסעיף שחל על חייב מוגבל באמצעים, וגם שם יש הגבלה לעשות שימוש בכרטיס חיוב – "לא תחול על כרטיס תשלום כהגדרתו בחוק כרטיסי חיוב, התשמ"ו-1968, שהערך הכספי שנטען בו הוא של גמלה שאינה ניתנת לעיקול בלבד. 


"(ב) בסעיף זה, "גמלה שאינה ניתנת לעיקול" – גמלה או תשלום אחר המפורטים להלן, שאינם ניתנים לעיקול לפי דין או שקיימת לפי דין הגבלה על עיקולם במשך תקופה מסוימת מיום תשלומם". פה אנחנו רוצים להמעיט חוב מזונות – תכף שלומי יסביר למה.


"(1) גמלת כסף או תשלום אחר המשולמים על-ידי המוסד לביטוח לאומי לפי חוק הביטוח הלאומי, התשנ"ה-1995, או לפי כל דין אחר; (2) גמלת כסף או תשלום אחר המשולמים על-ידי מוסד אחר ממוסדות המדינה, שקבע שר המשפטים באישור ועדת החוקה, חוק ומשפט של הכנסת".


במקרה שיהיו כרטיסי תשלום נוספים, נוכל לבוא לכאן ולהחריג אותם בגדר הגדרה של- - -

היו"ר דוד רותם:

איך מתאימים את הכרטיס הזה? זה כרטיס מיוחד שמוציא המוסד לביטוח לאומי, או זה כרטיס הוויזה הרגיל שיש לי?

עמוס רוזנצוויג:

באופן עקרוני, מדובר בתשלום קצבאות, בדרך כלל אוכלוסייה של זקנה ושארים, אבל זה חל על כלל הקצבאות של המוסד לביטוח לאומי, וזה מתייחס לאותם מבוטחים שאין להם חשבון בנק. לפי חוק הביטוח הלאומי, התשלום אמור להיכנס לחשבון הבנק, אבל לאותם מבוטחים שאין להם חשבון בנק, עד היום הם קיבלו את הכסף במזומן – הם הלכו לבנק הדואר וקיבלו מזומן במלוא סכום הקצבה. מאחר שמדובר באוכלוסייה שהיא בדרך כלל קשת יום וזקנים, רוצים לייעל את השירות הזה, ולאפשר להם לקבל במקום חבילת המזומנים, כרטיס נטען, שהוא כרטיס מיוחד, שיונפק אך ורק למטרה של תשלום הקצבאות. 

היו"ר דוד רותם:

יפה. מי ינפיק את הכרטיס?

עמוס רוזנצוויג:

יצא מכרז לצורך העניין הזה, חברת ישראכרט היא המנפיקה של כרטיסי האשראי, והיא הכינה כבר את הפרויקט ואת המערך הזה, להנפיק כרטיסים שהם ספציפיים רק להטענה בסכום הקצבה, והמבוטח יכול לצרוך את הכסף לפי צרכיו.

היו"ר דוד רותם:

הכרטיס הזה יהיה כרטיס אשראי רגיל של ישראכרט, או זה יהיה כרטיס- - -

עמוס רוזנצוויג:

זה יהיה כרטיס ביטוח לאומי.

היו"ר דוד רותם:

אז למה אתם לא כותבים בסעיף (א), כי זה נורא מסובך, שהערך הכספי שנטען בו הוא של גמלה שאינה ניתנת לעיקול? בואו נכתוב שם מפורשות: "הגבלה לפי סעיף... לא תחול על כרטיס תשלום כהגדרתו, שהונפק על-ידי המוסד לביטוח לאומי באמצעות"- - -

עמוס רוזנצוויג:

המנפיק, לפי חוק כרטיסי האשראי- - -

היו"ר דוד רותם:

הרי יהיה כתוב שם "כרטיס ביטוח לאומי" – 'שהונפק על-ידי חברה שנבחרה לכך, המוסד לביטוח לאומי, באמצעות חברת כרטיסי אשראי, ושנטענת בו גמלה', כי נניח שאני מקבל גם ירושה, ואיכשהו אני מטעין אותה לכרטיס הזה. את הכרטיס הזה אנחנו לא רוצים שאפשר יהיה לעקל, את מה שיש בכרטיס הזה.

ענת הר-אבן:

הוא בר-עיקול.

היו"ר דוד רותם:

אם זה כרטיס של הביטוח הלאומי, אז לא בר-עיקול.

דנה נויפלד:

ההוראה הזאת, בגלל שהכרטיסים בפתח, ואנחנו לא רוצים לפגוע באותם חייבים, באנו לפה עם תיקון ספציפי, אבל התיקון הזה הוא יותר רחב, כי הוא יכול לכלול בתוכו, גם במקרה - ניצולי השואה מקבלים היום שוברים; מחר הם יוכלו לקבל כרטיסי תשלום כאלה.

היו"ר דוד רותם:

הם מקבלים כבר. 

דנה נויפלד:

יש להם שוברים.

היו"ר דוד רותם:

תלוי ממי.

דנה נויפלד:

אני מדברת על הארץ.

היו"ר דוד רותם:

לא, מהחברה להחזרת נכסי שואה הם מקבלים כרטיסים.

דנה נויפלד:

בדקתי את זה אתמול. כרגע זה לא נכנס לגדר ההגדרה של "כרטיס תשלום". הם מקבלים שוברים כאלה, שלא נכנסים לגדר ההגדרה. אם מחר יתייעלו שם מאוד, ויהיו כרטיסי תשלום, אם נלך על ההגדרה של אדוני- - -

היו"ר דוד רותם:

"מחר" שהוא אין קץ. כי את מדברת על התייעלות, אז זה לא "מחר".

דנה נויפלד:

"מחר" במובן הרחב של המילה, "מחר" לרבות כל יום אחר... או יהיה של מוסד אחר ממוסדות המדינה - משרד הביטחון – דברים שאני לא צופה כרגע – במקום לבוא ולתקן בשלוש קריאות, נוכל להביא בפני הוועדה תקנות, זאת הכוונה. לכן ההגדרה שאדוני מציע תחול רק על הדבר הספציפי הזה.

היו"ר דוד רותם:

קיבלתי. מה עם עניין המזונות?

ענת הר-אבן:

ביחס לעיקול, כשהכסף נמצא בביטוח הלאומי, הוא פטור מעיקול. סעיף 303ב אומר, שכשהכסף עובר לחשבון, הוא נצבע בצבע מיוחד למשך 30 יום. אחרי 30 יום הכסף הזה לא נחשב גמלה – אין לו צבע ואין לו ריח; הוא נחשב כמו כל כסף אחר שקיים בחשבון, והוא בר-עיקול. סעיף 303ב כנוסחו היום לא חל על התשלום הזה שהועבר לכרטיס האשראי, ובמידת הצורך הביטוח הלאומי יצטרכו לתקן את חוק הביטוח הלאומי.

דנה נויפלד:

אבל בכל זאת, להבהיר עוד שני דברים: אחד, אנחנו לא באים לשנות את דיני העיקולים; מה שניתן לעיקול, ניתן לעיקול, ומה שלא – לא.  הסעיף הזה אינו בא לא להרע ולא להקל; הוא בא מבחינת דיני העיקולים. מעבר לכך, שלומי יסביר על עניין המזונות.

ליאור שפירא:

האם אני מבין שהכרטיס הזה מיועד רק לנזקקי הביטוח הלאומי – לא לכל מי שזכאי לקבל איזשהו כסף מהביטוח הלאומי?

היו"ר דוד רותם:

רק מי שאין לו חשבון בנק, והוא מקבל קצבה מהביטוח הלאומי.

עמוס רוזנצוויג:

אין הבחנה בין נזקקים לבין מקבלי – ההסדר הזה יחול למי שזכאי לקבל קצבה מהמוסד לביטוח לאומי.

היו"ר דוד רותם:

אתמול תיקנו את חוק הביטוח הלאומי, כי אנחנו דואגים לנזקקים ולרווחה – אל"ף, שבגיל 67 מי שמקבל קצבה בלתי מותנית לא יצטרך להגיש תביעה יותר, אלא הביטוח הלאומי יצטרך לשלם לו את זה בלי תביעה, וגם נוריד את ההגבלה של תקופת ההתיישנות, כלומר אם אדם בגיל 78 יגיש את התביעה, כשהוא בן 78, הוא יקבל רטרואקטיבית את כל 10 השנים, כי זה קצבה בלתי מותנית.

ליאור שפירא:

אותם אנשים יהיו זכאים גם- - -

היו"ר דוד רותם:

הם יקבלו את הכרטיס הזה, וממילא אתה- - -

עמוס רוזנצוויג:

רק מי שאין לו חשבון בנק. על-פי החוק, תשלום הקצבה הוא לחשבון הבנק. מי שאין לו – זה בא לפתור לו.

היו"ר דוד רותם:

ואתה ממילא לא יכול לעקל את זה.

דנה נויפלד:

מה שלא ניתן לעיקול, לא ניתן עיקול; מה שניתן לעיקול, ניתן לעיקול. 

שלומי מור:

הנקודה שדנה ציינה לגבי דיני העיקולים מאוד משמעותית. אין לנו שום כוונה לשנות כהוא זה מהדין המהותי לעניין העיקולים, מה שהיה הוא שיהיה. כל שאנחנו מבקשים הוא שיתאפשר להנפיק את הכרטיסים.


לעניין חוב המזונות, ההגדרה כאן מדברת על גמלאות שאינן ניתנות לעיקול, אלא שבגין חוב מזונות ניתן לעקל כל גמלה, למעט גמלת הבטחת הכנסה. ייצא אם כך, שאנחנו נדבר על קבוצה ריקה, אם לא נחריג ונאמר, שמדובר בגמלאות שאינן ניתנות לעיקול אלא בגין חוב מזונות. מה שעשינו בהגדרה היותר מדויקת הזאת – אפשרנו להנפיק כרטיס למי שזכאי לגמלה, אף אם אותה גמלה ניתנת לעיקול בגין חוב מזונות, ולא פגענו בנשים כהוא זה.

היו"ר דוד רותם:

אז איך אתם רוצים לנסח את זה?

דנה נויפלד:

אני רוצה להקריא את זה, אבל מבקשת את הסכמת הוועדה, שנבדוק את הנוסח לאחר ההקראה, אבל נכתוב: "גמלה שאינה ניתנת לעיקול, גמלה או תשלום אחר המפורטים להלן, שאינם ניתנים לעיקול לפי דין, למעט בשל חוב מזונות" - זה בסעיף קטן (ב). נבדוק את זה שוב בנסחות, לראות שבאמת אנחנו מתייחסים לאותה קבוצה מצומצמת.

היו"ר דוד רותם:

מצוין. עוד הערות?

דנה נויפלד:

תודה רבה לנועה על ההתגייסות לעניין הזה, גם ליו"ר. וגם לליאור.

היו"ר דוד רותם:

לנועה אתם צריכים להגיד כל בוקר תודה, לפני שאתם מעבירים את הכרטיס שלכם בעבודה. 

עמוס רוזנצוויג:

אם בתודות עסקינן, אז תודה גם למשרד המשפטים וגם לרשות האכיפה, שהתגייסו כולם לטובת מטרה שהיא באמת מטרה חברתית-סוציאלית.

דנה נויפלד:


וללשכת עורכי הדין.
היו"ר דוד רותם:

אז אולי אגיד תודה למוסד לביטוח לאומי, שלשם שינוי התייצב כאן לדבר שהוא גם לטובת הציבור וגם רווחה. חשוב מאוד שהביטוח הלאומי עושה את זה. 

הצבעה

בעד – פה אחד

אושר.

היו"ר דוד רותם:

אני מאשר את שני הסעיפים האלה פה אחד. קודם כל אני רוצה לפצל את זה, כי אחרת לא אספיק להניח את זה.

עמוס רוזנצוויג:

אם אפשר לפרוטוקול – חברת ישראכרט, זאת החברה המנפיקה כיום את כרטיסי האשראי האלה, הביעה את תמיכתה לתיקון הזה, בהסכמתה, כי היא הגורם שמבצע את זה בפועל.

היו"ר דוד רותם:

למה אני צריך את זה לפרוטוקול?

עמוס רוזנצוויג:

אנחנו רוצים לוודא שתפעולית, לא תהיה להם מכשלה מחר.

היו"ר דוד רותם:

בסדר, לכן זה שאתם מצהירים את זה לפרוטוקול - אפשר לחשוב שהכנסת צריכה הסכמה- - -

עמוס רוזנצוויג:

לא.

היו"ר דוד רותם:

על-פי התקנון, אני מפצל – לפי סעיף 121, אומרת לי מנהלת הוועדה שזה הסעיף, נפצל את שני הסעיפים האלה כדי שנוכל להניח אותם.

נועה ברודסקי:

עכשיו, אדוני, אפשר להצביע על תנאי על שני הסעיפים האלה, כדי שמייד לאחר שהמליאה מאשרת את הפיצול, יהיה אפשר להניח את הסעיפים האלה להצבעה.

היו"ר דוד רותם:

בהחלט.

דורית ואג:

הפיצול נחשב קריאה ראשונה חדשה.

נועה ברודסקי:

נכון, אבל אפשר להצביע על תנאי בגלל שאנחנו סמוכים לסוף המושב, ודיברתי, ואישרו שנעשה את זה.

היו"ר דוד רותם:

אני מצביע על תנאי ואני מצביע על הפיצול.

הצבעה

בעד – פה אחד

אושר.

היו"ר דוד רותם:

אני מאשר את התנאי ואת הפיצול ואת הסעיפים, ובא לציון גואל.


אנחנו ממשיכים בחוק.

ענת הר-אבן:

אנחנו עוברים לסעיף 5ז(א1), שדן בסמכויות של ועדת האישורים. במסגרת תיקון 29 תוקן הסעיף, כך שהוענקה לוועדת האישורים שדנה בבעלי תפקיד בהוצאה לפועל, סמכות להטיל הוצאות על בעל התפקיד עצמו.

לאור פניות שהיו אלינו מוועדת האישורים במסגרת החלטות שניתנו, ביקשה ועדת האישורים שתהיה 

לה סמכות להטיל הוצאות על מתלונן, ואקריא את הסעיף, ואסביר לאחר מכן: "בפסקה (1), בסופה יבוא "כן רשאית ועדת האישורים לחייב מתלונן בתשלום הוצאות ההליך, לאחר שניתנה לו הזדמנות לטעון את טענותיו לעניין זה, אם מצאה שהתלונה הוגשה בקלות ראש או לשם קנטור או בלא יסוד".


ועוד שתי מילים על דרכי פעולתה של ועדת האישורים בהקשר זה: ועדת האישורים מטפלת הן בתלונות שמגיעות מהשטח והן בתלונות מערכת, קרי מנהלי לשכות הוצאה לפועל וכדומה, שרואים פגם בעבודתם של בעלי האישורים. כשמתלונן מהשטח מגיש תלונה, בודקת מולו מרכזת ועדת האישורים, האם הוא מעוניין להגיע לדיון בפני הוועדה. אם הוא לא מעוניין, יש פרוצדורה, שהתלונה הזאת נגנזת, כי אי-אפשר באמת לבדוק אותה ולאמת אותה מול בעל התפקיד. אותם מתלוננים שעומדים על זכותם להגיע בפני ועדת האישורים, מקבלים הודעה שמתכנסת ועדה, והם אמורים להגיע לוועדה. לאותו דיון מגיע בעל התפקיד, מלווה בדרך כלל בעורך דין. הוועדה מצאה שבאותם מצבים שהמתלוננים לא מגיעים, נגרם עוול. בסעיף סייגנו את זה – אנחנו נותנים זכות טיעון, כמובן, למתלונן שלא הגיע לטעון לעניין, ורק אם הוועדה מוצאת שהתלונה הזאת היא בקלות ראש או לשם קנטור, רק אז היא יכולה להשית את ההוצאות, כלומר אין פה איזה פתח כללי להטלת הוצאות, כל אימת שמתלונן אינו מגיע, אלא במדרג של שיקול דעת, אחרי הליך של בדיקה ועיון.

היו"ר דוד רותם:

מי חברי הוועדה?

ענת הר-אבן:

הוועדה מורכבת משלושה חברים, שופט, נציג המשטרה ונציג שר המשפטים.

היו"ר דוד רותם:

כל השלושה האלה מקבלים משכורת מהמדינה, והם מקבלים את המשכורת, בין אם הם יושבים בוועדה ובין אם לאו. 

ענת הר-אבן:

ההוצאות הן לא לוועדה אלא הן תועברנה לקופת אוצר המדינה. 

היו"ר דוד רותם:

הכול עובר לאוצר המדינה.

ענת הר-אבן:

או לטובת בעל התפקיד, שביטל את זמנו.

היו"ר דוד רותם:

נאמר שוועדת חוקה קובעת דיון בחוק, ובאותו בוקר מקבלת טלפון ממשרד המשפטים או מהרשות לגבייה והאכיפה: אנחנו לא מסתדרים, לא הצלחנו, אנחנו מבקשים לדחות את הדיון. גם אז יוטלו הוצאות? ממתי מדינת ישראל צריכה להתעשר מהעובדה – קבעתי פגישה עם פקיד ולא הגעתי, אז גם אחויב בהוצאות? למה המדינה צריכה לקבל כסף, כשאני רוצה להתלונן? זה יגיע למצב, שמבקר המדינה או נציב תלונות הציבור, דוחה תלונה, אז יחייבו אותי בהוצאות - על כל דבר יחייבו בהוצאות.

ענת הר-אבן:
ההוצאות מושתות רק כאשר התלונה נמצאה חסרת יסוד, קנטרנית- - -

היו"ר דוד רותם:

מה זה "חסרת יסוד או קנטרנית"?

ענת הר-אבן:

מתלוננים דווקא נגד בעל התפקיד כדי לפגוע בשמו הטוב, כדי להציק לו – דברים מהסוג הזה. יש לזה אח ורע בחוקים שונים, כמו חוק הספנות, שהטריבונל הוא לאו דווקא יש בו שופט, יש להם אותה סמכות, בחוק חוקרים פרטיים ושירותי שמירה יש אותה סמכות.

היו"ר דוד רותם:

כשאתם תהיו חוק הספנות, אני אתן לכם את כל הסמכויות של חוק הספנות. בואי נדבר על חוקים רציניים.

ענת הר-אבן:
בחוק לשכת עורכי הדין, חוק שמאי מקרקעין.

היו"ר דוד רותם:

חוק לשכת עורכי הדין? ביקשתי לפני רגע לדבר על חוקים רציניים...

אריה כהן:

ההוצאות לא מיועדות לטובת המדינה אלא לאותו בעל התפקיד, שהפסיד יום עבודה, שלקח עורך דין, והתייצב בזמן, והדבר הזה מיועד לכסות לו את ההוצאות שלו, שברוב הדברים עושים את זה בצורה קנטרנית, לפגוע בבעל התפקיד.

היו"ר דוד רותם:

מה זה "בעל תפקיד"?

אריה כהן:

בעל תפקיד הוא אדם שהוסמך על-ידינו לבצע את התפקיד, והוא מבצע את אותה עבודה עבור עורכי הדין, עבור הזוכים, עבור הלשכה.

היו"ר דוד רותם:

ואם מתברר שהתלונה צודקת, יחייבו אותו בהוצאות?

אריה כהן:

כן, מחייבים אותו, פוסלים לו את הרשיון.

היו"ר דוד רותם:

נאמר שהוציאו לי מהבית את הטלוויזיה, ומתברר שהוציאו אותה בטעות. איזה הוצאות אני מקבל?

ענת הר-אבן:

אם הגשת תלונה, לוועדת האישורים יש סמכות במסגרת תיקון 29, להטיל הוצאות על בעל התפקיד, לטובת המתלונן. 

היו"ר דוד רותם:

האם עד היום הוטלו הוצאות על איזשהו בעל תפקיד?

ענת הר-אבן:

אני מניחה שכן.

היו"ר דוד רותם:

"אני מניחה" לא מספיק לי. אני רוצה לדעת, באילו מקרים הוטלו הוצאות על בעלי תפקיד.

אריה כהן:

נבדוק.

ענת הר-אבן:
אדוני רוצה דוגמה של החלטות שנעביר לו, שהוטלו הוצאות?

היו"ר דוד רותם:

כן.

ענת הר-אבן:

נעביר לאדוני החלטות.

יעל קסטן-רבסקי:

גם כתוב בסעיף: "תשלום הוצאות ההליך" ולא "פיצול".

היו"ר דוד רותם:

זה כמו בבית משפט – הוצאות לצד הנפגע.

ענת הר-אבן:

נכון, כי פיצוי המתלונן – צריך להגיש תביעה כדי לכמת. לוועדת האישורים יש סמכות לא לקבוע מה הפיצוי, אלא סמכות להתלות את האישור של בעל התפקיד.

נועה ברודסקי:

החשש שלי הוא שאנשים יירתעו מלהגיש תלונה, כי הם לא יודעים אם אחר כך יכולים להגיד שהם הגישו את זה בקלות ראש או לשם קנטור או בלא יסוד, כשאנחנו מדברים על סיטואציה שמלכתחילה היא בעייתית; יכול אדם להרגיש שבאמת פגעו בו בסיטואציה הזאת, גם אם בעל התפקיד, פעל לפי חוק, ולכן אחר כך אפשר יהיה לומר שהוא הגיש את זה בקלות ראש – יש לי חשש שהדבר הזה יגרום לאנשים להירתע מלהגיש תלונה.

היו"ר דוד רותם:

נכון.

ענת הר-אבן:

אבל מהצד השני, לנו יש אינטרס אמיתי לברר את התלונות האלה, ואנחנו רוצים שהמתלוננים האלה יגיעו לדיון, כי אם יש בעל תפקיד שמבצע את תפקידו שלא נאמנה, אנחנו רוצים לברר את התלונה. אז הסיטואציה שנוצרת כאמור היא שיש מתלוננים שאנחנו מתקשרים אליהם, ואומרים: עזבו אותי, אני לא רוצה להגיע, ומושכים את התלונה – זה לא סוג המתלוננים שנשית עליהם הוצאות, אבל יש מתלוננים שאומרים: כן, אני רוצה לברר את התלונה, אני רוצה שבעל התפקיד יגיע בפני ועדת האישורים, והם עצמם לא מגיעים. יכול להיות שהתלונה שלהם, תימצא בסוף שהיתה קנטרנית, כי אם התביעה שלהם תימצא מוצדקת, ויש זכות טיעון לעניין הזה, אי-אפשר, לפי לשון הסעיף, להטיל עליהם הוצאות. זה האיזון שנדרש בסעיף הזה, ואני חושבת שהסעיף עושה את האיזון הנכון כדי לעודד את המתלוננים להגיע.

היו"ר דוד רותם:

הוא לא עושה איזון נכון, לדעתי. אני בעד שכל אדם שיש לו תלונה, יגיש את התלונה שלו, יבררו את התלונה, והוא רוצה להופיע, ובסוף הוא לא מגיע. יש תלונה בכתב שלו?

ענת הר-אבן:

כן.

היו"ר דוד רותם:

תבררו אותה.

ענת הר-אבן:

איך אפשר לאמת את זה מול בעל התפקיד, אם הוא לא מגיע לדיון, המתלונן עצמו?

היו"ר דוד רותם:

יש תלונה בכתב? תזמינו אותי פעם, אני אראה לכם איך עושים חקירה נגדית לבעל התפקיד, ואיך מבררים. אם תרצו, תזמינו אותי פעם אחת לחקירה נגדית כזאת.

דוד מדיוני:

מוסכם.

אריה כהן:

כל תלונה שמקבלים, אנחנו מעבירים אותה להתייחסות לבעל התפקיד. בעל התפקיד משיב לנו. אם אנחנו מוצאים שהתשובה שלו לא נכונה, הוא מזומן למנהלת אגף הוצאה לפועל, על-פי סמכות שנותן מנהל הרשות, וגם יש לה סמכות כנגד בעל התפקיד, ובכל מקרה הוא מגיע לוועדת האישורים. צריך להבין שהבעל התפקיד זה עבודה שהיא לא קלה היום לבוא ולבצע את ההליך הזה, והם עושים את העבודה הזאת עם כל הקושי.

היו"ר דוד רותם:

אני יודע, כולם מסכנים, אתם עובדים הכי טוב בעולם, אתם מבררים, אתם מאה אחוז בסדר. אין לי טענה אליכם. אני כסף לא רוצה לפסוק נגד אנשים שהתלוננו. אני בעד שמותר להתלונן. וגם אם התלונה שלי לא נכונה, אבל כך אני הרגשתי, ואני זה שהוציאו לו את הטלוויזיה מהבית.

דוד מדיוני:

בסדר.

יעל קסטן-רבסקי:

חשוב להדגיש, גם שלבעלי האישורים יש סמכויות מאוד פוגעניות - להוציא מטלטלין, לפנות, יש להם כוח מאוד גדול. אי-אפשר להציג את זה בצורה סימטרית, כאילו יש מצד אחד את החייב, ומצד שני, בעלי האישורים. אין כאן סימטריה בין הצדדים; יש פה מישהו שמקבל סמכויות לפי חוק, יש לו הרבה כוח לפעול, לכן אין טעם להציג את זה אחד מול השני, כי זה לא אותו דבר. ושוב, חשוב להדגיש, שהרבה לא מיוצגים- - -

היו"ר דוד רותם:

יש לכם רק בעיה אחת עם כל הטיעון היפה הזה: הגשת תלונה, ביקשת לברר אותה, אמרו לך מתי לבוא – תבוא. העניין הזה, שאנשים מגישים תלונה, וכשצריכים לברר אותה, הם אחר כך נעלמים, ואפילו לא מודיעים שהם לא יכולים לבוא, יש בה איזושהי בעייתיות.

יעל קסטן-רבסקי:

לא ידוע לי על מספרים.

ענת הר-אבן:

מדובר בכ-50 עד 60 תלונות. כאמור, יש אנשים שמושכים את התלונה שלהם בשלב המקדמי, ובפני ועדת האישורים בשנה יש כ-30 דיונים של מתלוננים, שאמרו שיגיעו – חלקם מגיעים וחלקם לא.

היו"ר דוד רותם:

זה רק 30 בשנה.

ענת הר-אבן:

אלה הנתונים שנמסרו לי.

היו"ר דוד רותם:

כמה זמן מתנהל בירור כזה, כשאני לא הגעתי?

ענת הר-אבן:

הצד שנפגע הוא בעל התפקיד, שהגיע לירושלים, בפני טריבונל, וטריבונל, מבחינתו, שיושב שם שופט עם עורך דין- - -

היו"ר דוד רותם:

כמה זמן – הוא מגיע לירושלים, רואה שהצד השני לא הגיע, הוא מחכה רבע שעה, אומרים לו: לך הביתה – כמה זה עולה?

אריה כהן:

לא אומרים לו שילך הביתה. הוועדה דנה. היא שומעת קודם כל את עמדתו, היא לא פוסלת.

היו"ר דוד רותם:

ואז, מכיוון שהשני לא הופיע, דוחים. כמה זמן זה לוקח?

אריה כהן:

בממוצע, בין 20 דקות לחצי שעה.

היו"ר דוד רותם:

נסיעה מאילת לירושלים, או טיסה זה 138 שקל, חצי שעה טיסה, עוד חצי שעה משדה התעופה - הוא מבזבז חצי יום. כשמגישים עתירת סרק לבג"ץ, ומתקיים דיון בפני הרכב של שלושה, ובג"ץ דוחה את העתירה, זה לוקח שעתיים. כמה הוצאות פוסקים?

ענת הר-אבן:

מה שאדוני מציע זה האיזון בין לקבוע גובה הוצאות מקסימלי.

היו"ר דוד רותם:

לא, האיזון שאני מציע זה חבל על הזמן. הוגשה תלונה, הוגשה בכאב בדרך כלל – היא לא מוגשת סתם. לקבוע על תלונה ש"קנטור או בלא יסוד" – קנטור זה עניין אחר, שאני מוכן להוציא אותו מהתמונה. אבל כל פאנל משפטי, לקבוע – זה לצורך קנטור, או בלי יסוד? יש יסוד, זה כואב לי. אם לי זה כואב, זה עם יסוד. אתם בעצם יוצרים מנגנון הפחדה, שאני לא אתלונן, ואת זה אני לא אוהב, ואני חושב שמדינת ישראל יכולה לשאת בהוצאות ההליך.

ליאור שפירא:

בפועל, יכול להיות שאנשים לעתים קרובות לא יודעים להבדיל בין הגופים שמבצעים את העיקולים, ולפעמים, כשיש מקרים שאותו עורך דין הגיע להסדר, או אותו חייב חושב שהוא הגיע להסדר, והקבלן מבצע את העיקול, ומבצע אותו על-פי צו שהיה לו, והוא בדק את הצו בבוקר, והיה רשאי להגיע, מוגשת נגדו תלונה, נגד בעל התפקיד.

היו"ר דוד רותם:

אחרי שהגעתי להסדר הוא עשה לי את העיקול?

ליאור שפירא:

הוא לא יודע את זה; יש לו עיקול, מאושר על-ידי ראש ההוצאה לפועל, יכול להיות שגם ההסדר כבר לא עומד בתוקף. יש עוד מקרי נקמה בכמויות אדירות.

היו"ר דוד רותם:

אנחנו מדברים על 30 תלונות בשנה.

ענת הר-אבן:

60, ומתוכן 30 מגיעות- - -

היו"ר דוד רותם:

אז כמה זה נקמה?

ענת הר-אבן:

בסך הכול מדובר ב-150 בעלי תפקיד.

היו"ר דוד רותם:

150 נושאי תפקיד, יש 30 תלונות בשנה.

ענת הר-אבן:

60, ומתוכן מתבררות 30.

היו"ר דוד רותם:

30 על 150 איש - זה רבע תלונה נגד בן אדם. 

ליאור שפירא:

כשמוגשת נגדך תלונה, וזה מקור הפרנסה שלך, ומרגע זה הרשות יכולה להשעות אותך מתפקיד על דבר שאין שום קשר לעוולה שעשית, החדווה של אותו בעל תפקיד נהרסת לחלוטין.

היו"ר דוד רותם:

אתה רוצה להגיד שהרשות משעה אדם, כשאין יסוד? לא יכול להיות.

ענת הר-אבן:

יש לה סמכות ל-30- - -

היו"ר דוד רותם:

אבל אני מניח שזה רק כשיש יסוד לתלונה, אתם מבררים את זה. אי-אפשר לזרוק עליכם, שאתם מבטלים לאדם רשיון.

אריה כהן:

אנחנו מבררים, ואם נמצא, יש סמכות עד הוועדה. 

היו"ר דוד רותם:

עד הוועדה. אבל הם בדקו את זה, אז יש לזה יסוד – הם לא ישעו מישהו, כשאין לתלונה יסוד.

ליאור שפירא:

אבל עכשיו השעו את האדם 30 יום, הם חשבו שיש יסוד, בא לשם, הוא מראה להם את כל הדברים – אופס, טעות, סליחה, לא היתה לך פרנסה 30 יום, לא מגיעות לך שום הוצאות?

היו"ר דוד רותם:

יסוד היה לתלונה הזאת? 

ליאור שפירא:

כן.

היו"ר דוד רותם:

אז אתה רוצה שיטילו עליי, שהתלוננתי, והיה יסוד – עובדה שהם בדקו את זה ומצאו. בגלל שזה הגיע לוועדה, עכשיו אני אשלם את ההוצאות?


אני פה חושב שצריך להכניס סעיף אחר, וזה ליאור נתן לי רעיון טוב – אם הגעתי להסדר עם עורך הדין, שביקש את העיקול, והוא שכח להודיע על ההסדר, ולכן הוציאו לי את הטלוויזיה מהבית, יחייבו את עורך הדין.

ליאור שפירא:

יכולים גם לתבוע אותו.

היו"ר דוד רותם:

לתבוע אותו – לזה צריך כסף, להגיש תביעה לבית משפט.

ליאור שפירא:

תביעות קטנות.

היו"ר דוד רותם:

צריך עוד עורך דין - לצד השני יש עורך דין; אני תובע אותך, אז אתה תופיע? אתה עורך דין? במקרה כזה בית המשפט תמיד ייתן לי רשות להיות מיוצג.

דוד מדיוני:

בהמשך יש סעיף שנותן מענה לזה.

היו"ר דוד רותם:

אני לא אוהב את הסעיף הזה.

דוד מדיוני:

אז אנחנו יורדים ממנו.

ענת הר-אבן:

התיקון הבא מתייחס לסעיף שגם תוקן במסגרת תיקון 29, ונקבע שכאשר ניתן פסק דין בבית המשפט, לא ניתן לבצע אותו בהוצאה לפועל, כאשר מדובר בתיק מזונות, אלא לאחר שחלפו 30 ימים. קיבלנו פניות רבות מעורכי דין, לרבות קדם עתירה, שיש פה פגיעה מהותית בזכויות של עורכי הדין, כי משך הזמן ממתן פסק הדין ועד לנקודה שאפשר להתחיל לבצע הליכי הוצאה לפועל, זה פרק זמן מאוד ממושך – זה גם פרק הזמן של ה-30 יום, משלוח האזהרה, פרק הזמן שצריך להמתין לאחר משלוח האזהרה, ולכן התבקש קיצור משך הזמן מ-30 ימים ל-14 ימים.


אני רוצה גם להקריא את הסעיף הבא, שמאפשר גם במקרים שלא חלפו אותם 30 יום, או 14 יום, כפי שתקבע הוועדה, לאפשר לעורכי דין שמצאו שמדובר בחייב שעומד להבריח את נכסיו או לצאת מן הארץ, להגיש בקשה לפני אזהרה, כדי לסכל את אותן פעולות הברחה או יציאה מהארץ של החייב. אקריא את הסעיף: 

"על אף האמור בסעיף קטן (ב), לא נקבע בפסק הדין מועד לביצועו, רשאי רשם ההוצאה לפועל להתיר לזוכה שביקש זאת, להגיש בקשה לביצוע פסק הדין אף אם טרם חלפו 14 ימים מיום מתן פסק הדין, אם היה לרשם יסוד סביר להניח שאי-פתיחת תיק הוצאה לפועל עלולה לסכל את ביצוע פסק הדין; בקשת הזוכה לפי סעיף קטן זה תהא נתמכת בתצהיר".


אמנם לבית המשפט יש סמכות לתת סעדים בתכוף למתן פסק הדין, אבל הפרוצדורה מוכיחה, שבתי המשפט לפעמים לא מקבלים את הבקשות לאחר פסק הדין, ולא נותנים החלטות בתכוף למתן פסק הדין, באותם מקרים שבהם מתברר שהחייב עומד להבריח את נכסיו, לכן נוצר מצב שצריך להשלים את הלקונה הזאת בחוק ההוצאה לפועל.

היו"ר דוד רותם:

פסק דין אזרחי, מתי הוא נכנס לתוקף? השופט חתם עליו, והמציאו לי. מתי החובה שלי לשלם?

מיכאל שרון:

מייד כשפסק הדין נחתם.

היו"ר דוד רותם:

גם אם אני לא יודע עליו? הוא צריך להיות מומצא לי. גם אם באתי לבית המשפט בשעה 10:00, והשופט קרא את פסק הדין ב-09:00, וקראתי את פסק הדין, אני לא חייב לפעול. גם מועד הערעור לא מתחיל אלא עד שהומצא לי. 

יש לי שאלה: אתם יכולים לתאר לי מקרה, שבו הוגשה נגד אדם תביעה, אדם שיש לו רכוש, ויש חשש שהוא יבריח את נכסיו, ולא הוגשה בקשה לעיקול בבית המשפט?

מיכאל שרון:

ודאי, מעשה שבשגרה. היום לא כל כך קל לבקש עיקול זמני. הדרישות המקדמיות כמו טבלת המדרג, שהתקין מנהל בתי המשפט, מחייבות את התובע להמציא ערבויות וביטחונות, שאין בינן לבין התביעה לפעמים שום יחס. ההליך הזה אינו נגיש גם מסיבות נוספות, כי הוא כרוך בהוצאות, הוא כרוך בפעולה דחופה ומיידית, שאינה חלק שגרתי מהגשת תביעה אזרחית רגילה. נדרשת תשומת לב ועבודה נוספת, שיש להן משמעויות כספיות. במקרים בודדים יחסית לכמות הבלתי נתפסת של תיקים אזרחיים, יש בקשות לסעדים זמניים. 

יותר מזה, הסעד הזמני היחיד שניתן היום לבקש אותו, לפי תקנות סדר הדין, מבית המשפט, שסיים את המלאכה, הוא עיקול בתכוף לאחר מתן פסק דין, זהו. זו תקנה נשכחת, שבתי המשפט לא זכרו אותה עד ששמטו לנו את סעיף 7א, שהיה קיים משנת 1967.

היו"ר דוד רותם:

בתי המשפט לא זכרו אותה, וקרוב לוודאי שעורכי הדין לא למדו אותה.

מיכאל שרון:

אנחנו הזכרנו אותה – עשיתי את זה בשנה החולפת יותר מפעם אחת. אז ראשית, כתוב שם שאני לא צריך להגיש תצהיר, ואני יכול להגיש את הבקשה אפילו בעל-פה - אין שופט שייתן לי עיקול זמני עם פסק דין ובלי פסק דין, בלי תצהיר ובלי ובלי. אין – הם לא מכירים את זה. דבר שני, אי-אפשר לעכב יציאה מהארץ. דבר שלישי, אי-אפשר לקבל סעד של תפיסת נכסים, וזה סעד שקיים כיום. אי-אפשר לעשות כינוס נכסים זמני כשצריך; אפשר רק לבקש עיקול – לא כל דבר הוא בר-עיקול, לא כל סעד שקיים בחוק ההוצאה לפועל, קיים בתקנות סדר הדין האזרחי, ואם הוא קיים שם, התקנה היחידה שאפשר להפעיל אותה היא תקנת העיקול הזמני – זה אפילו לא עיקול זמני. יותר מזה, אין טופס לעיקול לאחר מתן פסק דין: אתה בא למזכירות, השופט כבר נתן את הצו, אין להם טופס כזה, שכתוב עליו: צו עיקול לאחר מתן פסק דין. מה יש להם – צו עיקול זמני שמותנה ב-17 אלף התניות, ואומר שעל הצד השלישי, כל מה שצריך לעשות זה לתת הודעה בעוד 15 יום – בקצור, הם לא ערוכים לתת את הפתרון. לטעמי, זאת היתה אשמתם, כי משנת 1967 ואילך כולנו ידענו, וכך פעלנו, שאם יש טעם מיוחד להגיש בקשה, אפילו לא חלף המועד הנקוב באזהרה, אז אנחנו פונים. מה קרה – שמי שאליו פנינו, לא היה מוסמך יותר לשמוע אותנו, כי אם אתה לא יכול לפתוח תיק, הרשם לא יכול לדון, ואז הוא לא יכול להחליט.

היו"ר דוד רותם:

תקראי לי שוב את הסעיף שקראת אותו קודם.

ענת הר-אבן:
"על אף האמור בסעיף קטן (ב), לא נקבע בפסק הדין מועד לביצועו, רשאי רשם ההוצאה לפועל להתיר לזוכה שביקש זאת, להגיש בקשה לביצוע פסק הדין אף אם טרם חלפו 30 הימים מיום מתן פסק הדין, אם היה לרשם יסוד סביר להניח שאי-פתיחת תיק הוצאה לפועל עלולה לסכל את ביצוע פסק הדין"- - - 
היו"ר דוד רותם:

הסמכה מפורשת. 

ענת הר-אבן:

זה סעיף שאנחנו מבקשים להוסיף אותו. אנחנו מבקשים לצמצם את ה-30 יום ל-14 יום. כרגע זה 30 יום. הקיצור מתבקש, כי עורכי הדין, יש טענה שפרק זמן מאוד ארוך, ונוכחנו לדעת, שהטענה היא מוצדקת. הסעיף השני נועד להסדיר את הלקונה – אני רק אחדד את דבריו של מיכאל שרון: המילה "בתכוף" – גם נתקלנו בהחלטות של שופטים, שאומרים "בתכוף", זה באותו רגע, חמש דקות אחרי, יום אחרי, אבל לא חמישה ימים אחרי, וגם זה מקשה על קבלת הסעד מבתי המשפט בנסיבות האלה.

ליאור שפירא:

עם האזהרה של ההוצאה לפוסק נמסר גם פסק הדין.

ענת הר-אבן:

ממילא עיקול שנותן בית המשפט, כמו עיקול הנכסים – בתי המשפט מתעקשים שמי שיבצע את זה, זה מערכת ההוצאה לפועל ולא בתי המשפט עצמם; הם לא מוכנים להוציא צו עיקול, שאפשר יחד אתו לתפוס נכסים או לעקל נכסים, אז ממילא, מאחר שבתי המשפט חושבים שהפרוצדורה היא דרך מערכת בתי המשפט, ומאחר שקיימת הלקונה הזאת, צריך להסדיר אותה.

היו"ר דוד רותם:

אני חושב שרק צריך לשים את סעיף (ב1), ולא צריך לתקן את המועדים. למה אתם צריכים את המועדים? אתם אומרים ממילא שאני יכול להגיש בקשה, אז מה זה משנה אם זה 14 או 30 יום? מי שיש לו בעיה כזאת, יפנה – הרשם יכול לפתוח לו תיק.

יעל קסטן-רבסקי:

יש פה פגיעה – יש חייבים שרוצים לשלם; לא היו בדיון, לא היו מיוצגים, או גם אם היו מיוצגים, או לא היו מיוצגים והיו בדיון - רוצים לשלם, וקיבלו פסק דין, ולוקח זמן לגייס את התשלום. אני לא מדברת על תביעות ענק אלא על תביעות של סכומים קטנים של חברות סלולריות, שרוצים ולוקח זמן - או לגייס מהמשפחה או אפילו לבקש הלוואה מהבנק.

היו"ר דוד רותם:

לא מקובל עליי. כשהגישו נגדי תביעה, בין אם אני מיוצג ובין אם לאו, אני יודע שיש סיכון, שאחויב. בדרך כלל, אם את מדברת על תביעה של סלולר או של המכולת, לא רק שיש לי חשש – אני יודע את האמת; אני יודע שדיברתי בטלפון, ואני יודע שלא שילמתי. 

יעל קסטן-רבסקי:

אבל מישהו כבר קיבל את פסק הדין, עכשיו הוא רוצה לשלם. ברגע שיפתחו תיק הוצאה לפועל, כמובן, החוב גדל ומכפיל את עצמו, כי יש שכר טרחה והוצאות, ואנחנו מדברים על סכומים גדולים בהרבה. הוא רוצה לשלם - תנו לו את ה-30 יום אפשרות לשלם.

היו"ר דוד רותם:

כאשר יש פסק דין, צריך לכבד אותו. אין מצב שבו אדם אומר: תנו לי שהות לארגן את הכסף.

יעל קסטן-רבסקי:

אנחנו מדברים על מצב שחייב רוצה לשלם.

היו"ר דוד רותם:

חברתית זה לא נכון. אין עורך דין אחד, ואם יש כזה, תביאי לי את שמו, שייצג לקוח במשפט, זכה, בא אליו החייב, אומר לו: אני צריך 30 יום כדי לשלם את החוב, הנה לך – קח צ'ק לעוד 30 יום, אל תפתח לי תיק הוצאה לפועל. תביאי לי שם אחד של עורך דין כזה, ואני אגיש נגדו את התלונה ללשכה.

מיכאל שרון:
יש היום החלטות שיפוטיות בדיוק ברוח זאת, שאומרות שנקיטת הליך הוצאה לפועל ככל פעולה אחרת צריכה להיות בתום לב, ואם עורך דין פתח תיק הוצאה לפועל כדי להכביר הוצאות, להוסיף שכר טרחה, אגרות וכדומה, אין קל מלהכביד עליו בהוצאות – על הזוכה, על מרשו; לא לתת לו הוצאות. מדובר פה בתיקון במקרים מיוחדים. 

היו"ר דוד רותם:

זה הכול היום אוטומטי, במחשב.

ליאור שפירא:

הסיפור הזה לא קורה. כרגע כל התביעות של הסלולר, עד 10,000 שקל, זה כבר בהוצאה לפועל. זה היה ויכוח אקדמי, עכשיו.

יעל קסטן-רבסקי:

תיקנו את התיקון הזה, בתיקון 29, לא עבר זמן כל כך רב – בדברי ההסבר היה כתוב בצורה מאוד מפורשת, למה רוצים להאריך את התקופה – בשביל לתת שירות לחייבים שרוצים לשלם לפני שזה מגיע להוצאה לפועל, ואני חושבת שאולי צריך למצוא את המנגנון, וגם אם אנחנו מדברים על לקצר את התקופה, וגם כתבנו את זה בנייר העמדה, שאם מדברים על לקצר את התקופה, שזה ייתן ערובה להוצאות, במקרה שיימצא שזה לא מוצדק, לנסות להגביל את זה.

מיכאל שרון:

אפשר מהחוב הפסוק להפחית בכל יום. אם נמצא שהזוכה פעל בחוסר תום לב, שישלם.

יעל קסטן-רבסקי:

צריך לתת לחייבים שכן רוצים וכן מעוניינים, את האפשרות לשלם פסק דין.

היו"ר דוד רותם:

כמה זמן לוקח עד שמקבלים פסק דין היום במדינת ישראל?

מיכאל שרון:

חודשיים מינימום, אם הכול רץ מהר מאוד.

היו"ר דוד רותם:

אדוני, אם אתה יודע שיש לך סיכון, שאתה הולך להיות מחויב בפסק דין, תתחיל לארגן את הכסף, כי אתה יודע את האמת. בבקשה, דנה.

דנה נויפלד:

אני חושבת שיעל צודקת בנקודה הזאת, שהתיקון הזה הוא תיקון שהוכנס – אזכיר, בתיקון 29 הוכנסה השהות של 30 יום במטרה לאפשר לאותו חייב שמעוניין לשלם, להסדיר את חובו, כי היתה תופעה ידועה, שמבית המשפט היו רצים להוצאה לפועל, ועל המקום פותחים את התיק, ועל זה מצטרף שכר טרחה ואגרות וריביות, כאשר אותו חייב נורמטיבי רצה לשלם, ורק היה צריך את השהות לאסוף את הכסף.


התיקון המשמעותי ביותר בסעיף הזה זה דווקא סעיף ב1, שאדוני הסכים לו, כי מצב שבו באמת יש חשש, אפשר לבוא- - -

היו"ר דוד רותם:

לכן אני אומר שלא צריך לקצר את התקופה. הדבר שהפריע לי במה שאמרה יעל זה: תן לו להתארגן – אין דבר כזה, חייב נורמטיבי.

דנה נויפלד:

אני מדברת על מצב שבו יש אדם שקיבל פסק דין, ובכוונתו לשלם.

היו"ר דוד רותם:

אם הוגשה נגדי תביעה, תאמינו לי- - -

דנה נויפלד:

לא כל תביעה אוטומטית מתקבלת.

היו"ר דוד רותם:

זה הרי תלוי באיזה סוג תביעה: אם מדברים על תביעת סלולר או בזק או דברים מסוג זה- - -

יעל קסטן-רבסקי:

גם שם ניתן לזכות בתביעה.

היו"ר דוד רותם:

נכון, אבל כל אחד מאתנו יודע –זכיתי בתביעה, אבל את הכסף אני חייב, כי דיברתי. הוא יודע שהוגשה תביעה – תתחיל להתארגן, כי אתה עשוי להיות מחויב. יש חשש שהאיש יברח – אני מניח שעם סעיף ב, ויבואו לראש ההוצאה לפועל לפתוח תיק נגד מישהו שחייב 374 שקל, אז הוא לא ייעתר לבקשה.

ענת הר-אבן:

אנחנו מקבלים את הצעתך – לא נתקן את מניין הימים, רק יוסף סעיף ב1, במקום מה שכתוב בו "14", יהיה כתוב "30 יום", וזה יאפשר להגיש בקשות לפני אזהרה.

דני וקס:

אני מבקש לשקול את זה שוב, כי בדברי ההסבר נאמר – זה לא 30 יום אלא 50 יום, כי עד מסירת האזהרה זה תקופה נוספת של 20 יום, לכן סך הכול יש 50 יום זמן להתארגן. ביקשנו לקצר את זה, כדי שיהיה 14 פלוס 20, שהוא מתקרב ל-30, אבל במציאות יש זמן לחייב להתארגן 50 יום, ונראה לי שזה לא סביר.

היו"ר דוד רותם:

יש בעיה עם זה. ניתן היום פסק דין, מחייב אותי לשלם 2,500 שקל. 14 יום עברו, פתחו נגדי תיק הוצאה לפועל. כמה זה שכר טרחה, א ו-ב מיידית? גם אם פתחת אחרי 14 יום וגם אם אחרי 30 יום, אתה תצטרך לבצע לי המצאה, כי אני רוצה לשלם. הרי אם פתחת תיק הוצאה לפועל אחרי 30 יום, תבקש אז את כל מה שאתה רוצה מהרשם. אם יש חשש, שאתה אומר: האיש הזה ייעלם לי, יבריח את נכסיו, איזה מקרים זה קורה? זה בתביעות של הגרושים; בתביעות הגדולות אף אחד לא בורח.

מיכאל שרון:

דווקא בתביעות הגדולות, כאשר אנחנו מקבלים תיק לטיפול, אנחנו משתדלים לבדוק, אם יהיה משהו בסוף הדרך. לפעמים מנסים להקל בדרך ולא מצליחים, מגיעים לפסק דין. בפסק דין של 50, 60, 200, 300 קשה מאוד להגיע בזמן אמת ולשים יד על משהו, כי כשיש לך כבר פסק דין, אין עם מי לדבר. קשה מאוד.

היו"ר דוד רותם:

בתביעות האלה מהיום הראשון אין לך עם מי לדבר.

מיכאל שרון:

מנסים עיקולים זמניים, וכמה שאפשר – אפשר.

היו"ר דוד רותם:

אבל מכיוון שהאיש הבריח כבר את נכסיו, זה לא יעזור לך, שתפתח את התיק אחרי 14 יום או אחרי 30 יום. הרי העניין של הקיצור נועד לאנשים שיש להם הכסף, ואתה פוחד שאחרי פסק הדין הם יבריחו אותו.

מיכאל שרון:

לא רק נכסים – גם אנשים בעצמם.

ענת הר-אבן:

סעיף ב1 מאפשר לך להגיש בקשות לעיקול- - -

היו"ר דוד רותם:

זה בסדר. אני לא רוצה לקצר את הזמן, אבל אני נותן לך אפשרות- - -

ענת הר-אבן:

להגיש לפני, גם בטרם חלוף הזמן.

דני וקס:

החשש שלי, שיהיה עומס נוסף על הרשמים, כי יהיה בסוף טופס סטנדרטי לבקשות האלה, להקדים את המועד.

ענת הר-אבן:

אנחנו מוצאים שגם בתיקים רגילים, אחרי שחלפו ה-30 יום, או בתיקים לביצוע פסק דין, כמות הבקשות לעיקולים לפני אזהרה או לביצוע הליכים לפני אזהרה היא לא מאוד גדולה. אנחנו מבינים שעורכי הדין יודעים לעשות שימוש מושכל בהליך הזה, וכמו שעורכי הדין יודעים לעשות זאת במצב הקיים היום, אנחנו מניחים ומקווים שהשימוש המושכל יהיה גם ביחס לאותם פסקי דין, שאפשר יהיה להגיש את הבקשות להליכים לפני אזהרה בהתאם לסעיף המוצע.

מיכאל שרון:

שלא לדבר על זה, שאם הוגשה בקשת סרק, והתצהיר לא גילה עילה, או נחקר, ולא נשאר זכר ממנו, אז לא רק שהוא לא יקבל מה שהוא רוצה - הוא גם יפסיד אגרה, הוצאות ועוד ישלם למדינה משהו.

ענת הר-אבן:

תיקון 29 אפשר לקבל מידע ממגוון רב של גופים, ביניהם קבלת מידע ממשרד הפנים ביחס לכניסותיו ויציאותיו של אדם, אלא שסעיף ב קובע מנגנון, מתי אפשר לפנות למשרד הפנים ולבקש את המידע הזה - לאחר שהיתה המצאה מלאה, ולאחר שחלף פרק זמן האמור בסעיף, ולאחר שנשלחה התרעה לאותו חייב: דע לך, אם לא תפרע את חובך, אפשר יהיה לקבל כנגדך מידע. נוצרה לקונה ביחס לחייבים שטרם נמסרה להם אזהרה, שעורך הדין מנסה לאתר אותם, ולא מצליח, ואז עולה החשש, שאולי הם אינם נמצאים בארץ. משרד הפנים, בגלל שיש הגדרה ספציפית בחוק ההוצאה לפועל, שניתן לתת את המידע הזה רק לאחר אזהרה ורק לאחר התרעה, טוען שיש חוק ספציפי, שמסדיר, מתי הוא יכול לקבל מידע, ורק אם תהיה הסדרה, שתאפשר מסירת המידע גם לפני האזהרה, הוא יוכל למסור את המידע, וזו מטרת הסעיף.

היו"ר דוד רותם:

מצוין. מה זה "גבולות המדינה"? נסעתי ללונדון. עברתי בנתב"ג.

ענת הר-אבן:

יצאת את גבולות המדינה.

היו"ר דוד רותם:

איפה יש הגדרה של גבולות מדינת ישראל? מדינת ישראל נאבקת בכל העולם, שאין הגדרת גבולות שלה.

ענת הר-אבן:

מה אדוני מציע?

היו"ר דוד רותם:

אני לא יודע מה לומר לכם. יש לי בעיה, שאתם קובעים פה דבר, שהוא לא קיים. אין למדינת ישראל גבולות. מה שקוראים "הקו הירוק" זה גבולות הפסקת אש, זה לא גבולות.

דוד מדיוני:

משטרת הגבולות, איפה שיש אותם - זאת הכוונה.

נועה ברודסקי:

נחפש הגדרה.

אריה כהן:

מה שמדובר היום – יש מעברי גבול פנימיים ומעברי גבול חיצוניים. מדברים על המעברים הימיים-יבשתיים, החיצוניים.

היו"ר דוד רותם:

אם אתם לא יודעים, אני נמצא ברבת עמון. גם רבת עמון היא חלק ממדינת ישראל. איפה קבעתם לי גבולות? אני לא מדבר על הצד הפוליטי אלא על הצד החקיקתי. אתם יכולים לומר: "החייב נמצא מחוץ למדינה", "עזב את המדינה". גם אם אתם כותבים "מחוץ לגבולות המדינה", אז יהיה כתוב "לעניין זה, לרבות יהודה, שומרון וחבל עזה".

ענת הר-אבן:

אני חושבת שעדיף לקבל את מה שאדוני הציע, "מחוץ למדינה", בלי להיכנס לשאלה הפוליטית.

היו"ר דוד רותם:

אז יש לך בעיה עם מי שנמצא באיו"ש – לא תוכלו לבצע את זה.

ענת הר-אבן:

מי שנמצא באיו"ש, אפשר לעשות לו מסירה - הוא לא נמצא בחוץ לארץ.

היו"ר דוד רותם:

אם אני תושב איו"ש ואני בחו"ל, לא תוכלו לקבל את זה, כי אני כל הזמן מחוץ לגבולות המדינה... צריך למצוא לזה הגדרה.

דני וקס:

בסוף הסעיף המוצע נאמר: "המידע יימסר לרשם ההוצאה לפועל בלבד", ואני מבקש שהוא יימסר לבא כוחו של הזוכה.

היו"ר דוד רותם:

הוא יהיה רשאי להודיע לזוכה.

דני וקס:

אבל לא את כלל הרשימה של יציאות וכניסות.

ענת הר-אבן:

למה הזוכה צריך את זה בשלב הזה? הוא צריך לדעת אם הזוכה נמצא בישראל או לא; לא את תכיפות היציאות. עדיין יש שיקול דעת לרשם, אם הוא רואה שמדובר בחייב שיוצא ונכנס, לפרט את זה במסגרת ההודעה שהוא נותן לזוכה. זה פנים של הגנת הפרטיות בהקשר הזה, בשלב מאוד מקדמי של התיק, שעוד טרם נמסרה אזהרה. 

דוד מדיוני:

אחר כך אתה יכול לבקש.

דני וקס:

מניסיון, ממקרים שהיו, בנקודת זמן מסוימת אכן הוא היה בישראל, ויום לאחר מכן הוא לא היה בישראל, כי הוא בלדר, או סיבה אחרת, שהוא כל הזמן יוצא ונכנס. אני כעורך דין זכאי לדעת, אם הוא יוצא ונכנס, כלומר לקבל את הפרטים לגבי יציאות וכניסות. בזמנו נתנו את המידע הזה, וכרגע מגבילים, ואני חושב שזו פגיעה יותר בזוכה מאשר בפגיעת הפרטיות של החייב עצמו, כי אם הוא חייב, אני מבקש את המידע הזה כדי לדעת, איך אני יכול לבצע לו מסירה.

היו"ר דוד רותם:
אז זה לא קשור להוצאה לפועל; לך למשרד הפנים.

ענת הר-אבן:

משרד הפנים לא ייתן לו יותר את המידע הזה.

היו"ר דוד רותם:

הטענה שלך היא לא בחוק הזה. אתה אומר כך: יש אדם שיוצא ונכנס, אני כעורך דין רוצה לפתוח לו תיק הוצאה לפועל, אני רואה שהוא נוסע כל פעם לשלושה ימים, אני רוצה לחכות לו בשדה התעופה, ולעשות לו מסירה. זה לא קשור להוצאה לפועל. לך יש טענה כלפי משרד הפנים, שלא נותן לך מידע. 

ענת הר-אבן:

במשרד הפנים, כשאדם אומר: אני רוצה את המידע הזה כדי לאתר את החייב שפתחתי כנגדו תיק הוצאה לפועל, משרד הפנים יענה: יש הסדרה ספציפית בחוק ההוצאה לפועל, ואני לא מוסמך ולא יכול לתת לך את המידע – זה התשובות שזוכים מקבלים כרגע. 

דני וקס:

כאן מדובר על להמציא מידע לגבי יציאות וכניסותיו – זה לשון רבים, אז מדוע למסור לבא כוח הזוכה רק לגבי נקודת זמן מסוימת, ולא כלל המידע שנמצא על הרשם? את אותו מידע שהרשם קיבל.

היו"ר דוד רותם:

ובלבד והוא יהיה רשאי להודיע לזוכה את פרטי היציאות והכניסות - למישהו זה מפריע?

דוד מדיוני:

לנו לא.

דנה נויפלד:

זאת לא המטרה של הסעיף הזה; כל המטרה של הסעיף הזה זה לא לתת מידע נוסף, אלא מידע של לומר, האם האדם הזה בארץ או לא. מה זה משנה, אם הוא בתאילנד או בניו יורק?

היו"ר דוד רותם:

לא משנה לי איפה הוא. אני רואה ברשימה שהאיש הזה כל חודש יוצא לארבעה ימים, וזה בדרך כלל בין 27 ל-30 בחודש, כ הוא בלדר של משרד החוץ, והוא לוקח את המשכורות, ומעביר אותן. אני רוצה ב-30 בחודש, כשהוא חוזר, לחכות לו בשדה התעופה עם האזהרה.

ענת הר-אבן:

אתן דוגמה נוספת – כמו שליח של משרד החוץ, שהוא לתקופה של ארבע או חמש שנים בחו"ל, אבל כל ראש השנה או כל ליל סדר הוא מגיע לבקר את המשפחה שלו, ולעשות את החגים בארץ. המידע על הכניסות והיציאות בהקשר הזה יכול לתת מידע- - - 

דנה נויפלד:

יש מידע על יציאות מישראל וכניסות לישראל לפי- - -

היו"ר דוד רותם:

זה אחרי אזהרה. למה זה מפריע, דנה?

דנה נויפלד:

כל הסעיפים האלה הם מאוד רגישים, ובאים לאזן בין זכותו של האדם לפרטיות על המידע שיש עליו בכל מיני מוסדות וגופים, לבין הצורך לייעל את הגבייה בהוצאה לפועל. אנחנו מקבלים עלינו כבר, וקיבלנו עלינו בתיקון 29, שיש הצדקה לפגוע בהמון היבטים של הפרטיות של אותו אדם, אבל פה אנחנו לא נמצאים בשלב הזה; אנחנו נמצאים בשלב מקדמי, שאנחנו מנסים לראות, אם בכלל יש טעם, כי האדם הזה, יכול להיות שהוא נסע לחו"ל לפני שנה ולא חזר. זה המקום שאנחנו נמצאים בו בתוך החוק. זה שלב מאוד ספציפי, ואנחנו רוצים לבדוק, האם הוא נמצא פה או לא. זה שיש ערך לכל מיני סוגי מידעים – אני לא מתווכחת, אבל את האיזונים האלה עשינו כבר אחרי שהוצאה אזהרה, ואז אפשר להתחיל לבקש מידע עליו ב-7ב, זה התוספת שדובר בה רבות מאוד בתיקון 29, ביחס לכל פריט מידע שנכלל כאן, עבר דיון על דיון, והגענו לאיזון המתאים והראוי. זה שיש עוד סוגי מידעים, שיש נגישות אליהם, שהם נורא מעניינים, זה בסדר - לא רלוונטי לשלב הזה.

היו"ר דוד רותם:

אני רוצה לתת לרשם את האפשרות, אם הרשם חושב שיש לזה חשיבות, אני לא רוצה לשנות את זה שזה יירשם; אני רק רוצה שיהיה כתוב: הוא יהיה רשאי להעבירו לזוכה, אם מצא לנכון לעשות כן.

דנה נויפלד:

למה בשלב הזה?

היו"ר דוד רותם:

כי הרשם מבין, שאני רוצה לחכות, למסור את האזהרה בשדה התעופה.

דנה נויפלד:

נניח שהוא יצא 30 פעם – זה לא אומר שום דבר לגבי היציאה הבאה שלו, כי יכול להיות שהוא מפוטר, יכול להיות שהוא עזב תפקיד, יכול להיות שקידמו אותו.

היו"ר דוד רותם:

נכון. יכול להיות שכן, ויכול להיות שלא. מה אכפת לך שאעמוד בשדה התעופה?

דנה נויפלד:

כי מידעים, אנחנו לא אומרים "מה אכפת", אלא אנחנו נותנים אותם, כשיש הצדקה מספיק משמעותית כדי לפגוע בפרטיות שלו.

ענת הר-אבן:

אם היה טעם מיוחד, יוכל הרשם לתת מידע על דחיפות היציאות.

היו"ר דוד רותם:

מה, אתם לא סומכים על הרשם?

דנה נויפלד:

אנחנו סומכים על הרשם מאוד. אני פשוט חוששת, כי בשלב הזה הסעיף הזה נדרש, והתבקש לצורך מאוד מסוים. עכשיו אנחנו מרחיבים אותו. הוא נדרש, כי אמרו לנו שאנשים נסעו, ולא יודעים שהם נסעו, ואין טעם להתחיל לפתוח הליכים נגדם, ולטרטר אותם, אם הם בכלל לא בארץ, ופה כל הבקשה היתה לפתוח צ'ופצ'יק קטן, לומר: אם הוא לא בארץ, נמנע מאותו זוכה את כל הטרטור – זה היה הצורך.  אגב זה אנחנו רואים: אם רואים שהוא נוסע וחוזר ונוסע וחוזר, אולי אפשר להשתמש במידע הזה. זאת לא היתה המטרה של הסעיף הזה.

ענת הר-אבן:

זאת לא המקרה של הבלדר אלא של השליח של משרד החוץ, שהוא עדיין אזרח ישראלי – אפשר לעשות לו מסירה רק יומיים בשנה.

דנה נויפלד:

כמה מקרים כאלה יש?

היו"ר דוד רותם:

יש משהו במה שדנה אומרת. איך הולך הסעיף הזה – "סבר רשם ההוצאה לפועל, על יסוד בקשת הזוכה, כי לא ניתן להמציא אזהרה לחייב, מאחר שנראה כי החייב נמצא מחוץ לגבולות המדינה", כלומר אני צריך לבוא עם תצהיר, ולומר: אי-אפשר לספק לו, כי הוא מחוץ לישראל.

דני וקס:

השכנים אמרו שהוא איננו. מאיפה אני יודע בכלל? אני לא מוצא אותו.

היו"ר דוד רותם:

"בקשת הזוכה הנתמכת בתצהיר" – אתה תחתים מישהו על תצהיר, שאומר שאי-אפשר לבצע אזהרה, כי הוא נמצא בחו"ל.

דני וקס:

אומרים שהוא בחו"ל; אני לא יכול לוודא את זה.

היו"ר דוד רותם:

לא מוצאים אותו. נראה שהוא מחוץ לישראל. מה שאתה רוצה זה לא לפתוח תיק הוצאה לפועל, אם הוא לא בישראל, כי אתה אומר: אני לא רוצה לבזבז כסף.

ענת הר-אבן:

פתח את התיק.

היו"ר דוד רותם:

בסדר, אבל אי-אפשר לבצע אזהרה.

ליאור שפירא:

מה שאמרת זה מה שהייתי רוצה לעשות – לא לפתוח את התיק, אם הוא לא בארץ, ולחסוך את האגרה ואת הכסף.

היו"ר דוד רותם:

אז יכול להיות, שאם יתברר שהוא בחו"ל, אולי נחזיר לך את האגרה. את כולכם מעניין מה שקשור לכסף. אם יש חשש שהוא מחוץ לישראל – יגיד לך הרשם: הוא בישראל או לא בישראל - אין לך סיכוי לעשות לו מסירה. 

דני וקס:

האם הרשם לא יתייחס לנקודת זמן מסוימת? זה החשש שלי. הרשם ביקש כניסות ויציאות מישראל, ולא כתוב כאן לאיזו תקופה; נניח שלתקופה של חודשיים. בסופו של דבר הוא אומר לי: היום אני, הרשם, ביום שקיבלתי את האישור ממשרד הפנים, הוא לא היה, אבל ייתכן שלמחרת הוא כן יהיה.

היו"ר דוד רותם:

אין שום בעיה, אבל הרשם הוא לא המזכירה שלך. הוא אומר לך: היום האיש לא בישראל. אתה חושב שמחר הוא חזר – לך שוב לשכנים, תבדוק. תגיד להם: קחו 10 שקל, וברגע שאתם רואים אותו, תתקשרו אליי.

דני וקס:

אם הרשם נותן לי רק תשובה: הוא היום לא בישראל, אני לא אמשיך. מנין לדעת, שיש סיכוי שהוא יחזור לישראל? למה לא לקבל את הפשרה, שהרשם הוא זה שישקול, כשהוא רואה תנועה כזו גדולה?

היו"ר דוד רותם:

כי אומרת דנה ובצדק: גם אם יש לי הרשימה כולה, אני לא רוצה למסור לך אותה, אני לא עובד שלך, אני לא יוצר פה מידע, כדי שאתה תכלכל; אני יוצר פה מידע רק כדי לאפשר לך דבר אחד – להחליט, מה אתה עושה עם התיק הזה. האיש לא בישראל – מצדי, אתה יכול לשכור חברת בלשים, להתחיל להסתובב בעולם ולמצוא אותו.

דני וקס:

אני חושב שזו פגיעה לא ראויה בזוכה, לאחר שיש פסק דין לטובתו.

דוד מדיוני:

אבל עכשיו עשינו יותר.

היו"ר דוד רותם:

למה אני פוגע בזוכה?

דני וקס:

כי תיק ההוצאה לפועל בסופו של דבר ייסגר, כי הוא לא נמצא בישראל – כך נמסר לי.

היו"ר דוד רותם:

ההוצאה לפועל היא לא ספק מידע; תפקידה לגבות חובות. אתה תחליט, אם אתה מפעיל אותה או לא. אתה לא יכול לומר להם: תתחילו למצוא לי מידע. בסוף תבקש מהם שיפנו לאל על, וישאלו לאן הוא טס.

דנה נויפלד:

המטרה פה להקל, לפתוח צוהר קטן למשהו שכרגע אין לך. שום דבר פה לא פוגע באף אחד. אתה מבקש שיהיה פתח יותר גדול, וזו לא הכוונה; הכוונה פה היתה להקל, לא לצמצם ולפגוע.

ליאור שפירא:

מה שאומר דני: גם יש לנו אופציה להגיש עכשיו - - - לפי הכתובת שלו במשרד הפנים, ואז תיק ההוצאה לפועל כן נכנס, ואז נתחיל לעשות הליכים, והכול, כשלמעשה זה על ניוטרל, כי אנחנו לא יודעים, אם הוא בארץ או לא.

דנה נויפלד:

פה תדע שהוא בחו"ל.

ליאור שפירא:

אבל אני רוצה לדעת מתי.

דוד מדיוני:

גם פרוצדוראלית אני לא יכול לתת לכם את זה.

ליאור שפירא:

בכל מקרה, אם אנחנו לא מוצאים, נעשה - לפי הכתובת שלו במשרד הפנים, אבל אז אני מתחיל ליצור הר של הליכים, שהם לא אפקטיביים, הם בניוטרל. אני רוצה שבשלב הזה יגיד לי ראש ההוצאה לפועל: הוא לא בארץ, עצור. תן לי מדי פעם להגיש לו בקשות, כדי שאהפוך את ההליכים שלי לאפקטיביים.

היו"ר דוד רותם:

ראש ההוצאה לפועל, הוא יחליט שהוא רוצה את המידע, הוא ישלח את זה למשרד הפנים. עד שהוא יקבל את זה, האיש חזר ארבע פעמים ונסע עוד פעמיים. אתה תפנה לשכנים: איפה הוא? יגידו לך: הוא נסע לפני שבוע לחו"ל, אתם הרי יודעים לברר מידע. מהר מאוד תדע שהאיש הזה בעצם עזב את הארץ, כבר נסע לפני עשר שנים וכבר לא רואים אותו, או שתשמע שהאיש הזה הוא בלדר במשרד הביטחון או במשרד החוץ, והוא מעביר צ'קים. 

דני וקס:

אדוני, מסירת מידע חלקי זה מידע מטעה. אם רשם ההוצאה לפועל קיבל מידע על כניסות ויציאות, זכאי הזוכה לדעת מכך, כי אם הוא מקבל רק לגבי נקודת זמן מסוימת, היום הוא איננו – אני לא יודע מה מצב החייב הזה.

היו"ר דוד רותם:

תפקידי בשלב הזה, לא לספק לך מידע – אני לא עובד שלך. את המידע אתה תדאג להשיג, כי אתה התובע, יש לך פסק דין ביד, אתה רוצה ממני כסף. תדאג לממש את פסק הדין שלך. תמצא לי את הכתובת שלי.  

דני וקס:

הרעיון של תיקון 29 היה להגביר את המידע.

היו"ר דוד רותם:

נכון, אבל עד גבול מסוים – לא בשלב שעוד אין מסירה. אני עובד שנותן לך מידע? תפנו למשרד הפנים,תבקשו שיחזרו למצב, שאפשר לקבל תמצית מידע.

ליאור שפירא:

אני צריך המצאה מלאה, כדי לקבל את המידע אחר כך?

דנה נויפלד:

כן.

ליאור שפירא:

אז כן יש תיק הוצאה לפועל, שעשיתי המצאה לא מלאה, ואני לא יכול לקבל את המידע הזה. למה?

היו"ר דוד רותם:

כי אני לא צריך לספק לך מידע על כל דבר שבעולם. מחר תבקש ממני מידע, עוד לפני שעשית המצאה מלאה, תבקש ממני מידע על כל מיני פרטים של החייב. אני רוצה שיגבו חובות, אבל אני לא הופך להיות ספק מידע. זה לא סותר.

ליאור שפירא:

אני לא רוצה על כל דבר; אני רק רוצה ליצור קשר עם החייב. אני רק רוצה מידע, איך אני יוצר קשר.

היו"ר דוד רותם:

אני בשלב הזה לא מספק לך מידע, איך ליצור קשר עם החייב – זה בעיה שלך. כשלקחת אותו בתור קליינט של הבנק שלך, קח את כל הפרטים שיש לו. אתם יכולים להשיג את המידע, תשיגו אותו.

ליאור שפירא:

מסתבר שלא.

היו"ר דוד רותם:

אתם רוצים להשיג את המידע, השאלה היא כמה מאמץ אתם רוצים להשקיע. הלאה.

ענת הר-אבן:

סעיף 4 להצעת החוק מטפל בגורמים שאפשר לבקש מהם מידע. הסעיף הזה עושה קורלציה לתהליך העיקול. מי שלא השיב לצו העיקול, או השיב מידע חלקי, אפשר להזמין אותו לבירור או לחקירה בפני הרשם. 

בסעיף 45 ו-46 זה הזמנה לחקירה. בסעיף הזה אנחנו מבקשים שכל גורם שלא מידע, אפשר יהיה להזמין אותו. אנחנו מבקשים, במקום המילה "חקירה", לקרוא לזה "בירור", כי גם יש גופים מדינתיים, ולא נכון להשתמש במינוח הזה, כדי שיוכלו לענות לטענות הזוכה, אם המידע הוא שלם או לא שלם, ולשפר את איכות המידע. 

היו"ר דוד רותם:

טוב. אין לכם טענות נגד הסעיף הזה.

דני וקס:

כן, רק שסעיף 67 לא מתאים.

ענת הר-אבן:

כתוב "בשינויים המחויבים". ראיתי את ההערה שלך, שאתה מפנה לסעיפים ספציפיים, ולכן כתוב "בשינויים המחויבים". 

דני וקס:

סעיף 67 הוא מאוד רחב - מדובר על הזמנה לחקירה, על חקירת יכולת. הוא לא מתאים. למה לא 67ב ו-ג? 

היו"ר דוד רותם:

יש לכם בעיה עם זה?

ענת הר-אבן:
אנחנו כתבנו "בשינויים המחויבים"' וחושבים שזה מספיק.

היו"ר דוד רותם:

כל אחד מחליט מהם השינויים המחויבים. איזה סעיף מפריע לך ב-67?

דני וקס:

לא הגיוני. אני כבנק לא מסרתי מידע. יזמינו אותו לחקירת יכולת?

ענת הר-אבן:

מזמינים אותך לחקירה. היום בסעיף 46 מזמינים אותך לחקירה, אז אתה מקבל הזמנה לחקירת יכולת? לא, אתה מקבל הזמנה לחקירה. באותו מנגנון שאנחנו מבצעים את סעיף 48 בדבר הזמנה לחקירה, כך יבוצע הסעיף הזה.

היו"ר דוד רותם:

גם ב ו-ג – כתוב במפורש בהם: חקירת יכולת. אתה אומר לי: בוא נתייחס ל-ב ו-ג. אז אני מזמין אותך לחקירת יכולת?

דני וקס:

איזה סמכויות רצינו כאן? את אותן סמכויות שמופיעות ב-ב ו-ג; לא ב-א, לא ב-ד. 

היו"ר דוד רותם:

תקרא את ב: "בחקירת יכולת רשאי רשם ההוצאה לפועל להזמין לחקירה את החייב וגם עדים, ולאכוף התייצבותם". הוא מזמין אותך לחקירת יכולת? אתה בנק, לא מסרת את הנתונים. הוא לא מזמין אותך לחקירת יכולת.

דני וקס:

מה רצינו להשיג בתיקון הזה? להזמין עדים.

היו"ר דוד רותם:

לא, רצינו להזמין אותך כבנק שלא מסר מידע.

ליאור שפירא:

אותך או כל גורם.

היו"ר דוד רותם:

אותו לא מעניינים גורמים אחרים; אותו מעניינים בנקים. אני רוצה להזמין אותך, ולומר לך: לא מסרת מידע מלא. אני אביא את הקבלנים שאתם עובד החייב, שהם הכניסו לך לחשבון מיליוני שקלים, ואתה דיווחת רק על 100 אלף שקל, אז עכשיו אני לא מזמין אותך לחקירת יכולת אלא לחקירה, וכשכתוב "חקירת יכולת" ב-ב ו-ג, זה "השינויים המחויבים". לא מפריעים לך יתר הסעיפים. אם היית אומר שהם מפריעים, כי הם גורמים חובה שאתה לא רוצה לעשות אותה- - -

דני וקס:

זה החשש שלי, כשמפריזים. 

ענת הר-אבן:

אנחנו מסכימים.

דנה נויפלד:

אין לנו בעיה לעשות את זה ב ו-ג, אבל בכל מקרה צריכים לומר "שינויים מחויבים", כי זה לא הליך חקירה.

נועה ברודסקי:

67ב ו-ג בשינויים המחויבים.

היו"ר דוד רותם:

מצוין.

ענת הר-אבן:

בסעיף 5 - שלחתי לנועה שינויים שערכנו בסעיף, בעקבות תיאום עם לשכת עורכי הדין. הסעיף הזה מטפל בדיווח שצריכים לעשות הזוכים תוך שבעה ימים. 

היו"ר דוד רותם:

מה התיקונים? את הסעיף הבנתי.

דני וקס:

האם אני יכול לבקש לא לדון בזה היום, כי גם כתבתי הערות – אני מדבר על סעיף 5 לסדר היום, סעיף 19א. יש לי הרבה מאוד הערות. לדעתי, משרד המשפטים ורשות האכיפה לא גיבשו כאן מצב מתאים, לכן נצטרך להיפגש ולמצוא את הדרך הנכונה. 

היו"ר דוד רותם:

אין בעיה. מקובל עליכם?

דוד מדיוני:

כן.

דני וקס:

תודה רבה.

היו"ר דוד רותם:

סעיף 6 לא נכון, הוא נופל.

ענת הר-אבן:

6, 7, 8 ו-9 – אנחנו מדלגים עליהם, כי זה בהצעת החוק שפוצלה. הם למעשה נמשכו, ובמקום זה הוארכה הוראת השעה של המסלול המקוצר.


סעיף 10 הוא תיקון טכני – נשאר המינוח "ראש הוצאה לפועל", וצריך לתקן אותו למינוח "רשם ההוצאה לפועל".


אנחנו בסעיף 11 להצעת החוק. את התיקון של 76(1) אנחנו מושכים - את התיקון, שלא נזקוף כספים לתיק מזונות, אנחנו מושכים, ואז אנחנו רק עם פרט (2). פרט (2) מסדיר את התשלום של דין הקדימה ביחס לאי-תשלום שכר עבודה, ואקריא את הסעיף: "בסעיף קטן (ג), בסופו יבוא "ואולם זכות קדימה לעניין חוב בשל אי-תשלום שכר עבודה כהגדרתו בחוק הגנת השכר, תחול עד לסכום שחל לגביו דין קדימה בהתאם להוראות סעיף 78(1)(א) לפקודת פשיטת הרגל".

סעיף פקודת פשיטת הרגל בעצם קובעת סכום שלמיטב ידיעתי, עומד היום על 20,800, שהוא סכום שבגינו זכאי אדם לדין קדימה מול חובות אחרים, ואת אותו דין קדימה אנחנו מחילים בחוק ההוצאה לפועל. 

היו"ר דוד רותם:

טוב. 

דני וקס:

האם אנחנו מעדיפים תיק מזונות, גם אם לא נעשו פעולות?

ענת הר-אבן:

זה ירד.

דני וקס:

אין לי הערות.

היו"ר דוד רותם:

מכיוון שאת סעיף 19 השארנו פתוח, הרי ממילא לא אצביע את החוק הזה בשנייה ושלישית היום, כדי לאפשר לכם לשבת. לכן אם אתם תתעוררו עד הישיבה הבאה ותמצאו עוד הערות, כל אחד פה יכול להעלות אותן, חוץ מהדברים שכבר סיכמתי.

ענת הר-אבן:

סעיף 81א לחוק מטפל בהוצאה לפועל של שטרות. הדין הנוהג היום מפנה בהמצאת אזהרה למה שנקבע בסעיף 7א לחוק, כשהחייב צריך להגיש את בקשת ההתנגדות לביצוע שטר תוך 20 ימים. מאחר שכל מנגנוני המשפט שמטפלים בהתנגדויות - אם זה בתובענה, ההתנגדות היא 30 יום, אם זה בסדר דין מהיר, זה 30 יום, אם זה בסדר דין מקוצר, זה 30 יום, אנחנו חושבים שראוי להשוות את מניין הימים בהתנגדות לביצוע שטר למניין הימים בשאר ההליכים הדומים.

היו"ר דוד רותם:

אתם צודקים, בואו נוריד בשאר הימים ל-20 יום. אני מחזיק צ'ק שאדם נתן לי, הוא קיבל בשביל זה תמורה, לקח סחורה - אני לא מדבר על הבנקים הגדולים אלא על עמותת "ידיד". אני, בעל המכולת, שהאיש קנה אצלי בהקפה כל החודש, ואז נתן לי צ'ק על 480 שקל, והצ'ק חזר.

ענת הר-אבן:

אבל יש גם מקרי זיוף.

יעל קסטן-רבסקי:

הנתונים מראים שכמות הזוכים שהם לא חברות גדולות הוא מאוד קטן.

היו"ר דוד רותם:

יודעת למה? כי בעל המכולת, אין לו כסף ואין לו זמן ואין לו כוח להתעסק בצ'ק, אז הוא אומר: האיש מסכן, קנה אצלי חודש, אין לו מה לשלם - מוחל לו. אבל הוא לא נותן לו לקנות יותר בחודש הבא.

ענת הר-אבן:

אנחנו מתייחסים לאותם חייבים שבעצם צריכים לגייס את כל המנגנון של ההגנה המשפטית. נכון שאנחנו מדברים על בעל המכולת, שחזר צ'ק, בצדק – זה סוג אחד של מקרים; יש סוגים אחרים של מקרים, שמדובר בצ'ק שזויף, ואז צריך לגייס הגנה משפטית כדי לטעון לכאורה את ההגנה הנטענת. יש מקרים של ויכוח עם ספק על כישלון תמורה חלקי או מלא, שזה מצריך גיבוש טענות משפטיות. לכן חשבנו שה-20 ימים כדי לגבש את כל ההגנה המשפטית הוא קצר מאוד, ולהשוות אותו להליכים אחרים.

היו"ר דוד רותם:

את כל ההגנה המשפטית שלי גיבשתי לפני שהקצפתי את הצ'ק, כלומר לפני שביטלתי אותו, נתתי הוראה, לא לפרוע אותו. אם את חושבת שמישהו מתחיל לגבש את ההגנה המשפטית שלו אחרי שהצ'ק חזר על כישלון תמורה או על זיוף או כל הדברים האלה – אתם רחוקים מהמציאות.

יעל קסטן-רבסקי:

לקבל סיוע משפטי מהלשכה לסיוע משפטי אפשר רק אחרי ש- - -הליכים משפטיים, כלומר לפני כן אי-אפשר. התהליך של קבלת עורך דין מהסיוע המשפטי לוקח זמן, ואנחנו מדברים פה, הרבה מקרים, כמו שנאמר, מקרים שיש טענות הגנה, וראוי לדון אותם, ולכן בחוק יש מנגנון להתגונן.

היו"ר דוד רותם:

בכל מקרה, עד שלא נפתחו הליכים משפטיים, אין הגנה.

יעל קסטן-רבסקי:

לכן אנחנו מבקשים את הארכת המועד, כדי שתהיה אפשרות לקבל ייצוג משפטי ולהתכונן.

היו"ר דוד רותם:

מתי החלטתי, שמשפטית מותר לי לא לשלם את הצ'ק זה בלי להתייעץ עם עורך דין? אני ישבתי בבית, אני אדם שאין לו מושג במשפטים, אני לא איש עסקים, ואמרתי: פה יש כישלון תמורה?

דני וקס:

אני מבקש להשאיר את זה 20 יום, כי צ'ק ושטר זה מסמך שאמור להיפרע מייד.

היו"ר דוד רותם:

פסק דין. בצ'ק או בשטר יש לי טענה – זיוף, כישלון תמורה, כל מיני סיפורים. ב-50 השנה שלשכת עורכי הדין קיימת, עורכי הדין המציאו את כל הטענות שבעולם. פסק דין זה כבר אחרי הזמן, ואתה נותן 30 יום. כל הסיפור הזה, שצ'קים מוגשים ישירות להוצאה לפועל, זה היה כדי לחסוך בהליכים – זמן של בית המשפט. אבל מה ההיגיון? בצ'ק יש לי טענות, ואני יכול לטעון אותן; פסק דין, חוץ מלהגיש ערעור, אין לך כמעט טענות. מה יכולות להיות הטענות? השופט קיבל, כולם קיבלו. אתה שואל אותי בעיקרון? הייתי מבטל את כל המועדים האלה; הייתי קובע: 10 ימים. 

ליאור שפירא:

לא מסכים.

היו"ר דוד רותם:

אני יודע. גם אני הייתי פעם עורך דין. הייתי שכיר באיזה משרד, ויום אחד הבוס שלי אמר לי: יש פה קליינט גדול, יש לו תביעה מסובכת. הוא תיאר את התביעה שלו, ואני בחור צעיר, ונותן את התשובה, מה צריך לעשות. ההוא אמר: תודה רבה, הלך. קורא לי הבוס שלי, ואומר: אתה לא מבין איך מתנהל עולם המשפט? פעם הבאה, כשישאלו אותך כמה זה אחד ועוד אחד, תגיד שצריך לבדוק, ואז תוציא את כל הספרייה על השולחן שלך בגובה שני מטרים, ותסביר לו שבבג"ץ כך וכך, ובערעור פלילי כך וכך, ובסוף גם נסכם את החשבון.

יעל קסטן-רבסקי:

אני לא יודעת אם כאן כרגע זה המקום, בהקשר של התנגדות לביצוע שטר, אנחנו מבקשים גם – כתבנו את זה גם בנייר עמדה – לשנות את המנגנון של בקשה להארכת מועד; היום כדי להגיש בקשה להארכת מועד, צריך גם להגיש את ההתנגדות לגופה. הבעיה, שהרבה פעמים מפנים לסיוע משפטי, ואדם בלי ייעוץ משפטי לא יכול לכתוב את ההתנגדות, לכן יש פה בעיה, כי הוא לא יכול, ואז זה מסתכם בזה שהוא יפספס את המועד. צריך להשוות בין ההתנגדות לתובענה לביצוע שטר- - -

היו"ר דוד רותם:

אני לא בא לפתור את כל בעיות העולם. אדם לא יכול, שהוא צריך לגבש את ההגנה המשפטית שלו על אי-ביצוע שטר, אחרי שהשטר חזר. אדם צריך לדעת, למה השטר חזר. קודם כל, לא מכבד את הצ'ק, ואחר כך אני אלך לעורך דין, שימצא לי את הטענות שלי, למה לא כיבדתי את הצ'ק.

יעל קסטן-רבסקי:

יכול להיות שלאדם יש טענות קיימות, אבל הוא צריך ייעוץ משפטי כדי לכתוב את ההתנגדות. בהתנגדות לתובענה על סכום קצוב זה קיים – אפשר להגיש הארכת מועד בלי ההתנגדות עצמה, לכן נראה לנו, שאין הצדקה לאף אחד – גם כאן, לאדם יש טענות הגנה, אבל הוא לא עורך דין- - -

היו"ר דוד רותם:

צ'ק זה כסף מזומן.

יעל קסטן-רבסקי:

יש עילות הגנה גם בצ'ק.

היו"ר דוד רותם:

ודאי, אבל אז לא צריך יותר מ-20 יום, ולכן אני רוצה, כשאני אומר: מאריך את המועד, אני רוצה לראות, מה הטענות שלך, כי יכול להיות שהטענות שלך הן שטויות, אז אני לא מאריך לך את המועד בכלל. אני רוצה לדעת, מה הבסיס. בבקשה.

דנה נויפלד:

אני מבקשת לחזור אחורה לעצם ההצעה. אנחנו אמורים להתייחס לשטר כמו להגשת תביעה רגילה, של סדר דין מקוצר. התיקון הקודם יוצר את התמריץ להגיש את אותן תביעות לבית משפט, ואמרנו שאנחנו מסבים את כל התביעות האלה להוצאה לפועל, ואולם אין שום סיבה להבחין בשלב הזה, כשמדובר בשלב הגשת השטר, בין הגשת השטר לבין תביעה על סכום קצוב. כל מה שאנחנו באים לעשות זה להשוות את שתי התביעות האלה, כי בשלב הזה תביעת השטר היא תביעה לכל דבר ועניין, ולו היתה מתבררת בבית משפט – בגללנו היא לא יכולה להתברר בבית משפט, כי הוצאנו את התמריץ להגיש אותה שם, אבל לו אדם רוצה להגיש את זה בבית משפט, יחול עליו כמו סדר דין מקוצר, לכן אין סיבה להבחין בין שני הדברים.

היו"ר דוד רותם:

נכון, לכן צריך להוריד את כולם ל-20.

דנה נויפלד:

התביעה לסכום קצוב היא תביעה לכל דבר ועניין.

דני וקס:

מדוע בעבר קבעו 20 יום ולא 30 יום?

דנה נויפלד:

כרגע המצב הוא 30.

היו"ר דוד רותם:

רבותיי, בסדר, הלאה. 


אנחנו צריכים לסיים את הישיבה, ולכן נמשיך את זה בישיבה הבאה. אני מבקש להגיש את הפיצול ואת זה עוד היום.

דורית ואג:

יכול להיות שהיום תצטרך לעלות, ויצביעו על זה.

היו"ר דוד רותם:

בסדר. רק את השניים האלה.


תודה רבה, הישיבה נעולה.

הישיבה ננעלה בשעה 10:55.  

